**KAIŠIADORIŲ RAJONO SAVIVALDYBĖS**

**JAUNIMO REIKALŲ TARYBOS**

**SUSIRINKIMO PROTOKOLAS**

2022-09-16 Nr. 24

Susirinkimo vieta: „Zoom“ platformoje

Susirinkimo pirmininkė – Rugilė Grendaitė.

Susirinkimo sekretorė – Eglė Grendienė.

# Dalyvavo:

# Vytenis Tomkus

# Rugilė Grendaitė

# Ugnė Morkūnaitė

* Eglė Grendienė
* Kotryna Jašauskaitė

DARBOTVARKĖ:

1. Diskusija apie pilietiškumą.

2. Delegavimo į darbo grupes algoritmas.

1. SVARSTYTA. Diskusija apie pilietiškumą.

E. Grendienė pristato atliktą tyrimą „Pilietiškumo tema Lietuvoje“. Apžvelgiama Jaunimo reikalų departamento padarytos išvados, pilietiškumo planai mokykloms, mūsų rajono ir kitų Lietuvos miestų pavyzdžiai.

R. Grendaitė kalba apie pilietiškumo sąvokos platumą, nes teoriškai ir karjeros siekimas, ir kalbėjimas apie istoriją, ekonomikos išmanymas, dalyvavimas rinkimuose – visa tai priskiriama pilietiškumui. Pabrėžia, kad reikia nebijoti horizontalaus požiūrio į pilietiškumą, o ne stengtis siaurinti sąvoką. Pati Rugilė veda gyvosios istorijos pilietiškumo pamokas, kuriose mokomasi per patirtį. Problema yra tai, kad istorijos mokytojai veda pilietiškumo pamokas. Tai turėtų keistis valstybės mastu iš principo. Bet gal ir savivaldybė gali daryti pokytį. Rekomenduoja mokykloje esančias socialines valandas sujungti su pilietiškumo pamokomis. Mokytojams galima paruošti sąrašą žmonių, kuriuos būtų galima pasikviesti, ar suorganizuoti išvykimą į tam tikrą organizaciją. Galima taip pat parengti rekomendacijas pilietiškumo pamokoms.

U. Morkūnaitė sako, kad dabar pamokos yra labai nuobodžios, nes tenka atsakinėti į vadovėlio klausimus. Siūlo parengti vietų sąrašą, kur galėtų priimti savanorius kelioms valandoms. Svarbu ir išvykstamosios pamokos ir kad jos būtų interaktyvesnės. Pvz., galima kreiptis į aplinkosaugos organizaciją, kuri papasakotų apie savo vykdomą veiklą.

V. Tomkus pastebi, kad Vilniuje jau organizuojamos pamokos viešosiose erdvėse.

E. Grendienė informuoja, kad gimnazijose ves pilietiškumo pamokas.

U. Morkūnaitė klausia, ar kalbama apie pilietiškumo pamokas ar pilietiškumą mokyklose.

R. Grendaitė akcentuoja, kad reikėtų skatinti mąstymą mokyklose, kad viskas yra viena, o ne atskiros teorinės pilietiškumo pamokos, socialinės valandos ir dar realus pilietiškumas mokykloje.

K. Jašauskaitė taip pat pritaria, kad pilietiškumas turi būti per praktiką, o ne per knygas. Pvz., per pamokas organizuoja akcijas, renginius ir sprendžia problemas. Galima organizuoti gražias akcijas, pvz., komplimento parašymas bendraklasiui. Prie jų gali prisidėti mokyklų savivaldos. Jaunimas turi žinoti apie jaunimo organizacijas. Siūlo pasidomėti Švietimo, kultūros ir sporto skyriaus, kiek galima siūlyti įvairių temų pilietiškumo pamokoms.

V. Tomkus sako, kad kitose savivaldybėse kai kurių valstybinių švenčių organizavimas atiduodamas į švietimo įstaigų rankas. Jis klausia Tarybos nuomonės, ar būtų gerai, kad Kaišiadorių rajone švietimo įstaigos organizuotų valstybinę šventę.

R. Grendaitė sako, kad tai geriausias dalykas, kas galėtų nutikti.

E. Grendienė siūlo apsvarstyti ir nevyriausybinių organizacijų įtraukimą. Kartu nusprendžiama šią idėją aptarti su Kaišiadorių kultūros centru.

NUTARTA:

1. Parengti rekomendacijas pilietiškumo pamokoms.

2. Su Kaišiadorių kultūros centru aptarti galimybę valstybines šventes organizuoti kartu su švietimo įstaigomis ar nevyriausybinėmis organizacijomis.

2. SVARSTYTA. Dėl jaunimo įtraukimo į darbo grupes.

E. Grendienė pristato problemą, kad nedaug jaunimo yra įtraukiama į Savivaldybės darbo grupes. U. Morkūnaitė šiuo metu yra 2 darbo grupėse, Kotryna Jašauskaitė – vienoje. Šiuo metu yra nusistovėjęs algoritmas, kad, kai planuojama jaunimą įtraukti į tam tikrą darbo grupę, jaunimo reikalų koordinatorė kreipiasi į Kaišiadorių rajono jaunimo organizacijų sąjungą „Apskritasis stalas“. Ar toks algoritmas, Tarybos nuomone, yra tinkamas?

R. Grendaitė sako, kad jaunimas į darbo grupes turėtų patekti ne tik per KRJOS „Apskritasis stalas“, bet gerai, kad patenka ir per juos. Nes aktyvus jaunuolis – tai nebūtinai jaunimo organizacijų dalyvis. Rugilė siūlo daryti atranką per atvirą jaunimo centrą, atvirąsias jaunimo erdves.

U. Morkūnaitė siūlo kandidatų į darbo grupes ieškoti dar ir mokinių savivaldose, siunčiant joms laiškus.

R. Grendaitė abejoja, ar jaunimui yra įdomu būti darbo grupėje ir tai gali demotyvuoti domėtis savivaldos darbu.

V. Tomkus siūlo įtraukti jaunimą į projekto „Kaišiadorys – Lietuvos kultūros sostinė 2024. Kaišiadorys: kultūros keliai ir kelionės“ darbo grupę. Savivaldybė gali pasižiūrėti, kurios darbo grupės yra įdomios jaunimui.

R. Grendaitė siūlo palikti komunikaciją per Kaišiadorių rajono jaunimo organizacijų sąjungą „Apskritasis stalas“, didesnį dėmesį skiriant Lietuvos moksleivių sąjungai. Tarybos nariai pritaria tokiam siūlymui.

NUTARTA. Dėl kandidatų į Savivaldybės darbo grupes kreiptis į Kaišiadorių rajono jaunimo organizacijų sąjungą „Apskritasis stalas“, papildomai kreipiantis į Lietuvos moksleivių sąjungos Kaišiadorių skyriaus pirmininką.

Susirinkimo pirmininkė Rugilė Grendaitė

Susirinkimo sekretorė Eglė Grendienė